ድርጅቱ የኮቪድ 19 ወረርሽኝን ለመከላከል ሁለት ሺህ የጎዳና ተዳዳሪዎችን እንዳነሳ ተገለፀ
አዲስ አበባ፡- የኮቪድ 19 (ኮሮና) ወረርሽኝን ለመከላከል ኑሯቸው በጎዳና የነበረ ሁለት ሺህ ዜጎችን ማንሳቱን ኤልሻዳይ የበጎ አድራጎትና ልማት ድርጅት ገለፀ።
የድርጅቱ ትምህርትና ሥልጠና ዘርፍ ኃላፊ ወይዘሮ ቅድስት በቀለ ለአዲስ ዘመን ጋዜጣ እንደገለጹት፤ በአገሪቱ በሽታውን ባለበት ለመግታትና ለመቆጣጠር የሚደረገውን ድጋፍ ለማገዝ ተቋሙ ኑሮአቸውን በጎዳና ያደረጉ በአዲስ አበባና በሐዋሳ ከተማ በተመሳሳይ የኑሮ ሁኔታ ውስጥ የነበሩ ሁለት ሺህ ዜጎችን ከጎዳና በማንሳት ሐዋሳ በሚገኘው ማዕከሉ አስገብቷል።
እንደ ኃላፊዋ ገለጻ ተቋሙ ቀደም ብሎ በአገሪቱ በሚገኙ የተለያዩ ቅርንጫፍ ማዕከላቱ ያስገባቸው ዜጎች በቫይረሱ እንዳይጠቁ አስፈላጊውን የጤና መመሪያ ተግባራዊነት እያረጋገጠ ሲሆን፤ የሕክምና ክትትል እንዲያገኙም እያደረገ ይገኛል። ዜጎች በጎዳና ወድቀው በጤና ባለሙያዎች የተነገረውን አካላዊ መቀራረብ መቀነስና ሌሎች አስፈላጊ ቅድመ ጥንቃቄዎችን ተግባራዊ ማድረግ ስለማይቻል የማንሳቱ ሥራ ተከናውኗል።በቀጣይም ሕፃናቱን ወደ ቤት፣ ከገጠር ወደ ከተማ የፈለሱትን ወደ ቀያቸው እንዲሁም መሥራት የሚችሉትን ወጣቶች ደግሞ በዘላቂነት ለማቋቋም የሚያስችሉ ሥራዎች ለመሥራት ታቅዷል።
ወረርሽኙ ሲጠፋ ድርጅቱ ቀድሞ ሲሠራ እንደነበረው የአመለካከት ማጎልበቻ እንዲሁም የሥነልቦና ማዳበሪያ ሥልጠናዎችን እንዲያገኙ ይደረጋል። አስፈላጊውን
 ቅድመ ሥልጠና ሲያጠናቅቁም የኢኮኖሚ ደረጃቸውን ሊያበለፅጉ በሚያስችላቸው የተለያዩ የሙያ ዘርፎች ገብተው ዕውቀት እንዲቀስሙ ወደ ቴክኒክና ሙያ ትምህርትና ሥልጠና ተቋም በማስገባት በዘላቂነት የማቋቋም ሥራ እንደሚሠራ ኃላፊዋ አመላክተዋል።
ሥራውን ከሚመለከታቸው የመንግሥት ባለድርሻ አካላት ጋር የሚያከናውነው ድርጅቱ፤ በአሁኑ ወቅት ከዚሁ ቫይረስ ጋር ተያይዞ በጎዳና ላይ የወደቁ ዜጎችን ለሁለተኛ ዙር ለማንሳት ከሠራተኛና ማህበራዊ ሚኒስቴር ጋር በገባው ውል መሠረት እየተወያየ እንደሆነ ጠቁመዋል።
ኤልሻዳይ አገር በቀል የበጎ አድራጎትና የልማት ድርጅት ሥራውን ከጀመረበት 1981 ዓ.ም ጀምሮ 122 ሺህ 308 ዜጎችን ከጎዳና ማንሳቱ ይታወቃል።አዲስ ዘመን ሚያዝያ 21/2012
ፍዮሪ ተወልደ